Sagunt serà este dissabte protagonista de la tercera etapa de la Volta ciclista femenina a la Comunitat
05 de maig 2021

![Imagen sin texto alternativo.](/media/msany0up/99-w-plano-vueltacvfem-sagunt.jpg)  
​

Sagunt capitalitzarà este dissabte el protagonisme de la tercera etapa de la _Setmana Ciclista Valenciana - Volta a la Comunitat Valenciana Fèmines_, que organitza el Club Ciclista Escapada i que compta amb la col·laboració de l'Ajuntament de Sagunt, la Generalitat Valenciana i les diputacions provincials de València i Castelló, entre altres entitats i institucions.

  

L'eixida de la prova tindrà lloc a les 13.00 hores en l'avinguda Pianista Mario Monreal, en el tram que queda aproximadament entre els ponts Bru i Vidal i Emili Llueca, i serà escenari també dels dos esprints intermedis inclosos en la jornada, on es decidirà, a més, qui és la corredora guanyadora del mallot fúcsia, ja que la quarta i última etapa no contempla este repte. Estos esprints intermedis està previst que es disputen entre les 14.13 i les 14.21 hores –en el cas del primer– i sobre les 14.58 i les 15.11 hores –en el segon d'ells–.

  

L'itinerari que seguiran en el moment de l'eixida consistirà a enfilar l'avinguda Pianista Mario Monreal en direcció a l'antiga carretera N-340 i es dirigiran cap a Castelló. Més tard, en els dos esprints intermedis, arribaran des de Gilet per l'avinguda Sants de la Pedra i travessaran el riu Palància a l'altura del carrer Sant Cristòfol per a prendre el carrer del Catedràtic Josep Lluís Blasco Estellés, fins a, novament, l'avinguda del Pianista Mario Monreal. En el primer esprint tornaran a eixir en direcció Castelló per la N-340 mentre que en el segon eixiran també per la carretera nacional, però esta vegada buscant la V-23, primer, i la V-21 en direcció València després.

  

**Prohibició d'aparcament en diferents zones**

  

Així, es recorda a la ciutadania que en la zona d'eixida i de meta volant no es podrà aparcar durant la jornada, així com que a les hores previstes de pas de la competició les diferents vies del traçat estaran tallades al trànsit. D'esta manera, en l'avinguda Pianista Mario Monreal quedarà prohibit l'estacionament a ambdós bandes des de la zona d'eixida fins a la rotonda del pont d'Emili Llueca a partir de les 6.00 hores, i en les avingudes Sants de la Pedra (des de Pedres Blaves fins a la rotonda amb el carrer Sant Cristòfol) i País Valencià (en sentit Castelló-València fins al carrer Sant Antoni), així com en la resta del recorregut tampoc es podrà aparcar a cap dels dos costats des de les 8.00 hores.

  

En esta Volta ciclista femenina a la Comunitat participen un total de 21 equips professionals, dels quals quatre són de la màxima categoria, la categoria _World Tour_, i la resta pertanyen a la categoria _Continental_. En l'esdeveniment, considerat de Classe 1, correran algunes de les ciclistes més destacades del panorama actual en conjunts arribats des d'Alemanya, Austràlia, el Regne Unit, Itàlia, Països Baixos, els Estats Units, Bèlgica, França, Bahrain, Luxemburg i, per descomptat, Espanya. Entre els quals destaquen l'equip australià _Team Bike Exchange_, en el qual participa l'estrela espanyola Ane Santesteban, una de les millors corredores en el panorama nacional i vencedora del premi de Muntanya de l'any passat; el _Movistar Team Women_, únic equip espanyol en el màxim nivell professional femení, amb l'assistència confirmada d'Annemiek van Vleuten, corredora neerlandesa que actualment és considerada la millor a escala mundial; o també l'equip italià _Alé BTC Ljubljana_, que compta amb Mavi García, qui va obtindre el mallot dels esprints intermedis l'any passat en esta mateixa volta.

  

A més a més, la televisió autonòmica pública valenciana, À Punt, retransmetrà l'última hora i mitja de la prova a través del seu canal digital.

  

  

![Imagen sin texto alternativo.](/media/sypno0at/99-w-cartel-vuelta-ciclista-cv-fem-2021.jpg)  
  

*   [](http://www.facebook.com/sharer.php?u=https://aytosagunto.es/va/actualitat/sagunt-sera-este-dissabte-protagonista-de-la-tercera-etapa-de-la-volta-ciclista-femenina-a-la-comunitat/ "Facebook")
*   [](http://twitter.com/share?url=https://aytosagunto.es/va/actualitat/sagunt-sera-este-dissabte-protagonista-de-la-tercera-etapa-de-la-volta-ciclista-femenina-a-la-comunitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-sera-este-dissabte-protagonista-de-la-tercera-etapa-de-la-volta-ciclista-femenina-a-la-comunitat/ "Linked In")
*   [](mailto:?body=https://aytosagunto.es/va/actualitat/sagunt-sera-este-dissabte-protagonista-de-la-tercera-etapa-de-la-volta-ciclista-femenina-a-la-comunitat/)